Shtetet e Bashkuara njoftojnë sanksione ndaj udhëheqësit serb të Bosnjës, Milorad Dodik
Po të mërkurën, Departamenti amerikan i Shtetit u ndaloi hyrjen në SHBA një zyrtari dhe një ish-zyrtari të Bosnje Hercegovinës, për “përfshirje në korrupsion të konsiderueshëm”
Shtetet e Bashkuara vendosën të mërkurën sanksione të reja ndaj udhëheqësit serb të Bosnjës Milorad Dodik, me motivacionin “për aktivitete korruptive” dhe “kërcënime të vazhdueshme ndaj stabilitetit dhe integritetit territorial” të Bosnje Hercegovinës. Departamenti amerikan i Thesarit e përcaktoi edhe një entitet të lidhur me të, televizionin “Alternativna" me seli në Banja Lukë". thuhet në njoftimin e Departamentit të Thesarit. Sipas njoftimit, ai ka përdorur pozicionin e tij zyrtar për të grumbulluar pasuri personale nëpërmjet ryshfeteve, dhe formave të tjera të korrupsionit. Veprimi i sotëm, sipas Departamentit të Shtetit, bazohet në angazhimin e Administratës së presidentit amerikan Joe Biden për të promovuar vënien para përgjegjësisë të atyre që ndër të tjera, minojnë stabilitetin e rajonit të Ballkanit Perëndimor përmes korrupsionit dhe kërcënimeve ndaj marrëveshjeve të paqes. Departamenti i Thesarit kishte vendosur më parë sanksione ndaj zotit Dodik më 17 janar 2017, në zbatim të një Urdhri Ekzekutiv për pengim aktiv ose rrezik të konsiderueshëm të pengimit aktiv të Marrëveshjeve të Dejtonit. Dodik, anëtari serb i Presidencës kolektive të Bosnje-Herecgovinës, synon ta nxjerrë Republikën Serbe nga forcat e armatosura të vendit. Në një koment për Shërbimin Boshnjak të Zërit të Amerikës lidhur me këtë çështje, Zëvendës-Ndihmës Sekretari i Shtetit, Gabriel Escobar tha se gjatë vizitave të tij në Sarajevë, ai ka qenë shumë i qartë me udhëheqësit politikë atje se Shtetet e Bashkara do të marrin masa kundër aktorëve të korruptuar që shfrytëzojnë pushtetin për përfitime personale. tha ai për Zërin e Amerikës. Bosnja po përjeton krizën e saj më të rëndë politike që nga fundi i luftës në vitet 1990, duke ringjallur frikën e një ndarjeje pasi serbët e Bosnjës bllokuan punën e qeverisë qendrore dhe ligjvënësit serbë votuan për fillimin e tërheqjes së Republikës autonome Serbe nga institucionet shtetërore. Si rezultat i veprimit të së mërkurës të Departamentit të Thesarit, të gjitha pronat dhe interesat në pronën e zotit Dodik dhe televizionit “Alternativa" që janë në Shtetet e Bashkuara ose në zotërim ose kontroll të personave amerikanë janë bllokuar dhe duhet të raportohen tek Zyra e Departamentit të Thesarit për Kontrollin e Pasurive të Huaja. Po ashtu bllokohet edhe çdo entitet që zotërohet, drejtpërdrejt ose tërthorazi, 50 për qind ose më shumë nga një ose më shumë persona të bllokuar. Po të mërkurën, Departamenti amerikan i Shtetit u ndaloi hyrjen në Shtetet e Bashkuara një zyrtari dhe një ish-zyrtari të Bosnje Hercegovinës, duke përmendur si motivacion “përfshirjen e tyre në korrupsion të konsiderueshëm”, tha Sekretari amrrikan i Shtetit, Antony Blinken. Departamenti i Shtetit shpalli përcaktimin publik për korrupsion të ish-presidentit të Këshillit të Lartë Gjyqësor dhe Prokurorial të Bosnje-Hercegovinës Milan Tegeltija dhe Kryetarin e Lëvizjes për Veprim Demokratik dhe Përfaqësuesin e Asamblesë Parlamentare Mirsad Kukiç. Përcaktimet e zotit Kukiç, një mysliman i Bosnjës dhe zotit Tegeltija, serb i Bonjës, janë bërë sipas nenit 7031(c) të Aktit të Departamentit të Shtetit, për Operacionet e Jashtme të vitit 2021. Në cilësinë e tij zyrtare si menaxher i minierës së Banovicit në pronësi publike dhe si Përfaqësues i Asamblesë Parlamentare, Kukiç u përfshi në “akte korruptive ku përdori ndikimin e tij politik dhe pushtetin zyrtar për përfitimin e tij personal. Konkretisht, ka informacione të besueshme që Kukiç ka përvetësuar fondet publike për përfitime personale dhe ka ndërhyrë në vendimet e punësimit dhe emërimit për të përfituar politikisht”, vazhdon njoftimi. Departamenti i Shtetit ndaloi nga hyrja në SHBA edhe bashkëshorten e zotit Tegeltija, Tijana Tegeltija. Zoti Blinken thotë në deklartën e tij se vepprimet e Departamentit të Shtetit dhe atij të Thesarit për zotin Dodik, “riafirmojnë përkushtimin e SHBA për sovranitetin dhe integritetin territorial të Bosnje-Hercegovinës, sundimin e ligjit dhe institucionet demokratike dhe një të ardhme më të mirë për qytetarët e vendit”. Sipas Sekretarit të Shtetit, qeveria amerikane mund të ndërmarrë veprime të ngjashme ndaj drejtuesve të tjerë dhe subjekteve të lidhura me aktorë të korruptuar ose destabilizues.